Forslag til Rådets direktiv om lufthavnsafgifter (97/C 257/02) (EØS-relevant tekst) KOM(97) 154 endelig udg. - 97/0127(SYN)

(Forelagt af Kommissionen den 20. juni 1997)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 84, stk. 2,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg,

under henvisning til udtalelse fra Regionsudvalget,

i samarbejde med Europa-Parlamentet efter proceduren i traktatens artikel 189 C, og

ud fra følgende betragtninger:

(1) Fællesskabet har gradvis iværksat en fælles lufttransportpolitik, navnlig med henblik på at gennemføre det indre marked i overensstemmelse med traktatens artikel 7 A;

(2) det indre marked indebærer et område uden indre grænser med fri bevægelighed for varer, personer, tjenesteydelser og kapital;

(3) det er nødvendigt gennem EF-bestemmelser at sikre rimelige og retfærdige markedsvilkår for brugere og passagerer samt for lufthavnenes ejere og forvaltningsorganer;

(4) sådanne bestemmelser bør dog følge proportionalitetsprincippet, jf. traktatens artikel 3 B, stk. 3, og bør således begrænses til fastsættelsen af grundlæggende principper på området;

(5) de mindste lufthavnes forvaltning og finansielle situation giver ikke anledning til anvendelse af EF-rammen;

(6) i det indre marked må der ikke ske forskelsbehandling mellem flyvninger inden for Fællesskabet, for så vidt angår levering af tilsvarende tjenesteydelser;

(7) lufthavnene kan drives som erhvervsvirksomheder, der skal stræbe mod effektivitet for dels at kunne forrente deres aktiviteter og dels kunne tilpasse sig markedsforholdene og bedre imødekomme passagerernes behov;

(8) lufthavnene i det indre marked befinder sig i en situation med begrænset konkurrence;

(9) blandt lufthavnenes forskellige aktiviteter er den vigtigste at betjene fly fra ankomst til afgang, så brugerne sættes i stand til at udøve deres lufttransportvirksomhed;

(10) til dette formål stiller lufthavnene en række installationer og tjenesteydelser til rådighed, der har direkte forbindelse til flydriften, og de bør kunne dække de hermed forbundne omkostninger;

(11) til forskel fra andre lufthavnsindtægter eller andre afgifter, som kan afkræves brugerne, skal lufthavnsafgifterne være en betaling for de installationer og tjenesteydelser, som lufthavnen leverer;

(12) ifølge deres natur kan disse installationer og tjenesteydelser kun leveres af selve lufthavnen; som følge af denne monopolstilling bør det sikres, at afgifterne står i rimeligt forhold til de omkostninger, der er forbundet med leveringen af installationerne og tjenesteydelserne under hensyntagen til den økonomiske og sociale samhørighed;

(13) lufthavnen skal også kunne dække alle de omkostninger, der er nødvendige, for at den kan fungere effektivt, sikkert og miljøvenligt, gennem en graduering af afgifternes størrelse;

(14) det er derfor vigtigt, at omkostningerne ved disse installationer og tjenesteydelser er gennemskuelige; hvis der derfor foretages ændringer i lufthavnsafgiftssystemet eller i afgifternes størrelse, bør dette forklares over for brugerne;

(15) lufthavnens forvaltningsorgan bør have tilstrækkelige oplysninger om brugernes planer og mål med hensyn til lufthavnen, for at denne kan forvalte infrastrukturen på bedste måde og således bedre imødekomme brugernes behov;

(16) forklaringer vedrørende sådanne ændringer eller investeringer, som lufthavnen påtænker at foretage, bør gives som led i en samrådsprocedure mellem forvaltningsorganet og lufthavnens brugere;

(17) lufthavnens forvaltningsorgan bør kunne sikre forvaltningen og finansieringen af infrastrukturen;

(18) det er nødvendigt at træffe passende forholdsregler, således at der ved overtrædelse af EF-retten pålægges sanktioner, der er effektive, står i forhold til overtrædelsen og har afskrækkende virkning;

(19) dette direktiv berører ikke anvendelsen af traktatens bestemmelser, særlig artikel 85-94 -

UDSTEDT FØLGENDE DIREKTIV:

Artikel 1

Formål og anvendelsesområde

Formålet med dette direktiv er at sikre overholdelsen af principperne om, at lufthavnsafgifter ikke må medføre forskelsbehandling, skal stå i rimeligt forhold til omkostningerne og være gennemskuelige.

Disse bestemmelser gælder alle lufthavne og lufthavnssystemer, som er beliggende på et område, der er omfattet af traktaten, og som er åbne for erhvervsmæssig trafik. Artikel 4-7 gælder dog kun for lufthavne med en årlig trafik på mindst 250 000 passagerbevægelser eller 25 000 tons fragt.

Artikel 2

Definitioner

I dette direktiv forstås ved:

1) »lufthavn«: ethvert område, der er specielt anlagt med henblik på flys landing, start og manøvrer, med tilhørende installationer til brug for flytrafikken og flybetjeningen samt installationer til brug for erhvervsmæssig lufttransport

2) »forvaltningsorgan«: organ, som i henhold til de nationale love og bestemmelser og eventuelt sammen med andre aktiviteter har til opgave at forvalte lufthavnens infrastruktur og at koordinere og kontrollere de aktiviteter, der udføres af de forskellige virksomheder, der arbejder i lufthavnen eller lufthavnssystemet

3) »trafikflyvning inden for Fællesskabet«: enhver erhvervsmæssig flyvning - ruteflyvning eller ikke-planmæssig flyvning - mellem to lufthavne inden for Fællesskabet

4) »lufthavnsafgift«: beløb, der opkræves i den lufthavn hos brugerne som betaling til forvaltningsorganet for installationer eller tjenesteydelser, som ifølge deres natur kun kan leveres af lufthavnen, og som er knyttet til passagerekspedition og fragt, til landing, afmærkning af flyvepladsen, flys ophold på forplads eller standplads, i givet fald passagersikkerhed samt de miljømæssige følger af flybehandling og passagerekspedition, eksklusive beløb til betaling af lufttrafikstyring og vejrtjeneste

5) »lufthavnssystem«: enhver gruppe af lufthavne, der trafikmæssigt dækker samme by eller byområde, jf. artikel 2, litra m), i Rådets forordning (EØF) nr. 2408/92 (1)

6) »bruger af en lufthavn«: enhver fysisk eller juridisk person, der ad luftvejen transporterer personer, post og/eller fragt til eller fra den pågældende lufthavn.

Artikel 3

Ikke-forskelsbehandling

Medlemsstaterne træffer de nødvendige foranstaltninger til at sikre, at der for trafikflyvninger inden for Fællesskabet, der svarer til hinanden for så vidt angår flyets art og/eller karakteristika samt distance og/eller administrative og toldmæssige formaliteter, anvendes samme afgiftsniveau i lufthavne.

Artikel 4

Forhold til omkostningerne

1. Medlemsstaterne drager omsorg for, at størrelsen af de afgifter, der opkræves i lufthavne eller lufthavnssystemer, fastsættes således, at de står i rimeligt forhold til de samlede omkostninger i forbindelse med de tjenesteydelser og installationer, de tjener som betaling for. Ved bestemmelse af omkostningerne tages der bl.a. hensyn til:

a) finansieringsomkostningerne i forbindelse med infrastrukturen, herunder nedskrivningen af aktiverne i den betragtede periode og finansieringen af infrastruktur, hvor et godkendt projekt og arbejdets påbegyndelse er behørigt fastlagt, og hvortil der i påkommende tilfælde er givet administrativ tilladelse

b) finansieringsomkostninger

c) drifts- og vedligeholdelsesomkostninger

d) almindelige administrationsomkostninger og diverse afgifter

e) en rimelig forrentning af den investerede kapital.

2. Med forbehold af traktatens konkurrenceregler kan lufthavnsafgifterne i en medlemsstats hovedlufthavn fastsættes på et sådant niveau, at forvaltningsorganet - med henblik på at fremme den økonomiske og sociale samhørighed - har mulighed for at yde finansiel støtte til lufthavnsafgifterne i samme medlemsstats regionale lufthavne på betingelse af, at:

a) støtten kommer fra andre indtægter i hovedlufthavnen end lufthavnsafgifter, eller

b) støtten kommer fra lufthavnsafgifterne på betingelse af, at de er fastsat i henhold til stk. 1, eller

c) de pågældende regionale lufthavne - hvis betingelserne i litra a) og b) ikke er opfyldt, og de offentlige myndigheders tilskud ikke er tilstrækkeligt - har en årlig trafik på under 300 000 passagerbevægelser eller 30 000 tons fragt og på betingelse af, at den årlige trafik af passagerer, der skrifter fly eller er i transit i hovedlufthavnen udgør mindst 5 % af den samlede trafik på lufthavnen.

3. Omkostningerne bestemmes i overensstemmelse med regnskabs- og evalueringsprincipper, som er almindeligt anerkendte i hver enkelt medlemsstat.

Artikel 5

Graduering

1. Uanset artikel 4 kan forvaltningsorganerne inkludere eksterne omkostninger, som forårsages af lufttrafikkens indvirkning på miljøet, samt graduere afgiftsniveauet i forhold til de forvaltningsmæssige behov i forbindelse med lufthavnsinfrastrukturen eller i forhold til udsvingene i trafiktætheden i lufthavnen i en bestemt periode.

Medlemsstaterne drager omsorg for, at gradueringen ikke har til formål at skabe yderligere indtægter for lufthavnen.

2. Forvaltningsorganet kan også som led i sin kommercielle politik:

a) tage hensyn til alle eller en del af de indtægter, der ikke hidrører fra lufthavnsafgifter, ved fastsættelsen af afgifternes samlede størrelse

b) give sine afgiftsnedslag i overensstemmelse med traktatens bestemmelser.

3. Enhver graduering af niveauet for lufthavnsafgifter skal være gennemskuelig og må ikke medføre forskelsbehandling.

Artikel 6

Gennemskuelighed

1. For at forbedre den service, der tilbydes brugerne, drager medlemsstaterne omsorg for, at forvaltningsorganerne meddeler hver bruger, hvilke elementer der tjener som grundlag for fastsættelsen af niveauet for lufthavnsafgifterne. Disse elementer omfatter:

a) en klar opgørelse over de forskellige tjenesteydelser, som lufthavnen leverer til gengæld for den opkrævede lufthavnsafgift

b) forvaltningsorganets beregningsmetode.

2. Forvaltningsorganet giver især følgende oplysninger til brugerne eller de organisationer, der repræsenterer disse:

a) beløbet for hver af de lufthavnsafgiftskategorier, der opkræves i lufthavnen

b) det samlede antal ansatte inden for de tjenesteydelser, for hvilke der opkræves lufthavnsafgifter

c) prognoser vedrørende lufthavnens situation for så vidt angår lufthavnsafgifter, trafikudvikling og planlagte investeringer.

3. Medlemsstaterne drager omsorg for, at brugerne af lufthavne giver forvaltningsorganet følgende oplysninger:

a) trafikprognoser

b) prognoser vedrørende sammensætningen af deres flåde

c) deres udviklingsplaner i forbindelse med lufthavnen

d) deres behov i den pågældende lufthavn.

Artikel 7

Samråd

1. Medlemsstaterne træffer de nødvendige foranstaltninger til i hver enkelt lufthavn at fastlægge en procedure for samråd mellem forvaltningsorganet og brugerne af lufthavnen. Formålet hermed er at indhente en udtalelse fra brugerne om påtænkte ændringer af lufthavnsafgiftssystemet eller -niveauet, inden der træffes beslutning herom. Brugernes udtalelse er ikke bindende for den myndighed, der skal træffe beslutning herom.

Samråd skal finde sted mindst en gang om året.

2. Medlemsstaterne træffer de nødvendige foranstaltninger til, at enhver beslutning om ændring af lufthavnsafgiftssystemet eller -niveauet meddeles brugerne eller brugerorganisationerne mindst to måneder før ikrafttrædelsesdatoen for en sådan ændring.

3. Medlemsstaterne drager ligeledes omsorg for, at brugerne, hvis der er uenighed om den trufne beslutning, kan forlange at blive hørt endnu engang.

Artikel 8

Sanktioner

Medlemsstaterne fastsætter de sanktioner, der skal anvendes i tilfælde af overtrædelse af de nationale bestemmelser, der træffes i medfør af dette direktiv, og træffer de nødvendige foranstaltninger til sanktionernes gennemførelse. Sanktionerne skal være effektive, stå i forhold til overtrædelsen og have en afskrækkende virkning.

Medlemsstaterne meddeler Kommissionen disse bestemmelser inden den 1. januar 2002 og meddeler tillige enhver senere ændring af disse snarest muligt.

Artikel 9

Gennemførelse

1. Medlemsstaterne sætter de nødvendige love og administrative bestemmelser i kraft for at efterkomme dette direktiv inden den 1. januar 2002. De underretter straks Kommissionen herom.

Når medlemsstaterne vedtager de nødvendige love og administrative bestemmelser, skal disse indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv. Kommissionen underretter de øvrige medlemsstater herom.

Artikel 10

Revision og beretning

1. Kommissionen forelægger Europa-Parlamentet og Rådet en beretning om gennemførelsen af dette direktiv inden den 1. januar 2004 samt eventuelle forslag.

2. Medlemsstaterne og Kommissionen samarbejder om gennemførelsen af dette direktiv, navnlig om indsamling af oplysninger til udarbejdelse af den i stk. 1 nævnte beretning.

Artikel 11

Ikrafttræden

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 12

Adressater

Dette direktiv er rettet til medlemsstaterne.

(1) EFT nr. L 240 af 24. 8. 1992, s. 8.